CELEX: 32016D1455
Language: el
Date: 2016-04-15 00:00:00
Title: Κατ' εξουσιοδότηση απόφαση (ΕΕ) 2016/1455 της Επιτροπής, της 15ης Απριλίου 2016, για την τροποποίηση του παραρτήματος III της απόφασης αριθ. 466/2014/EE του Ευρωπαϊκού Κοινοβουλίου και του Συμβουλίου, με την οποία χορηγείται εγγύηση της EE στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης, όσον αφορά τη Λευκορωσία

6.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 238/5
            
         ΚΑΤ' ΕΞΟΥΣΙΟΔΌΤΗΣΗ ΑΠΌΦΑΣΗ (ΕΕ) 2016/1455 ΤΗΣ ΕΠΙΤΡΟΠΉΣ
   της 15ης Απριλίου 2016
   για την τροποποίηση του παραρτήματος III της απόφασης αριθ. 466/2014/EE του Ευρωπαϊκού Κοινοβουλίου και του Συμβουλίου, με την οποία χορηγείται εγγύηση της EE στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης, όσον αφορά τη Λευκορωσία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 466/2014/EE του Ευρωπαϊκού Κοινοβουλίου και του Συμβουλίου, της 16ης Απριλίου 2014, με την οποία χορηγείται εγγύηση της EE στην Ευρωπαϊκή Τράπεζα Επενδύσεων για την κάλυψη ζημιών από χρηματοδοτικές δραστηριότητες που υποστηρίζουν επενδυτικά έργα εκτός της Ένωσης (1), και ιδίως το άρθρο 4 παράγραφος 2,
   Εκτιμώντας τα ακόλουθα:
   
               (1)
            
            
               Μετά την έκδοση της απόφασης 466/2014/ΕΕ, σημειώθηκε πρόοδος στον οικονομικό, κοινωνικό, περιβαλλοντικό και πολιτικό τομέα στη Λευκορωσία.
            
         
               (2)
            
            
               Τον Ιανουάριο του 2015 η ΕΜΑ ενέκρινε κατάλογο 29 μέτρων για την ενίσχυση της πολιτικής της ΕΕ για ανάπτυξη σχέσεων με κριτικό πνεύμα με τη Λευκορωσία. Ένα από τα μέτρα αυτά αφορά την επανεξέταση από την ΕΕ της περιοριστικής πολιτικής δανεισμού από την Ευρωπαϊκή Τράπεζα Επενδύσεων (ΕΤΕπ) προς τη Λευκορωσία.
            
         
               (3)
            
            
               Στα συμπεράσματά της της 1ης Οκτωβρίου 2015 η Επιτροπή Πολιτικής και Ασφάλειας απαρίθμησε συγκεκριμένα πρόσθετα μέτρα για την εμβάθυνση της πολιτικής της ΕΕ για ανάπτυξη σχέσεων με κριτικό πνεύμα με τη Λευκορωσία και ιδίως το μέτρο για την άρση των περιορισμών σχετικά με τη χρηματοδότηση της ΕΤΕπ στη Λευκορωσία.
            
         
               (4)
            
            
               Στα συμπεράσματά του της 15ης Φεβρουαρίου 2016 το Συμβούλιο αποφάσισε να επισπεύσει την εφαρμογή μέτρων που στοχεύουν στην ενίσχυση της συνεργασίας μεταξύ της ΕΕ και της Λευκορωσίας σε ορισμένους οικονομικούς και εμπορικούς τομείς και σε τομείς σχετικούς με την παροχή συνδρομής, με στόχο τον εκσυγχρονισμό της Λευκορωσίας και της οικονομίας της προς όφελος του πληθυσμού της χώρας, μεταξύ άλλων για την προσχώρηση στον Παγκόσμιο Οργανισμό Εμπορίου και τη συνεργασία με διεθνείς χρηματοπιστωτικούς οργανισμούς, ιδίως με την ΕΤΕπ και την Ευρωπαϊκή Τράπεζα για την Ανασυγκρότηση και την Ανάπτυξη (ΕΤΑΑ), σύμφωνα με τις αντίστοιχες εντολές τους. Το Συμβούλιο ενθάρρυνε, επίσης, τη Λευκορωσία να επιταχύνει τις ιδιαίτερα αναγκαίες οικονομικές μεταρρυθμίσεις.
            
         
               (5)
            
            
               Τα συγκεκριμένα μέτρα που λαμβάνει η Λευκορωσία για τον σεβασμό των οικουμενικών θεμελιωδών ελευθεριών, του κράτους δικαίου και των ανθρωπίνων δικαιωμάτων θα εξακολουθήσουν να αποτελούν βασικό παράγοντα για τη διαμόρφωση της μελλοντικής πολιτικής της Ένωσης έναντι της Λευκορωσίας.
            
         
               (6)
            
            
               Δεδομένων των πολιτικών εξελίξεων στη Λευκορωσία, χρηματοδοτική υποστήριξη από την ΕΕ και τη διεθνή κοινότητα, συμπεριλαμβανομένης της χαλάρωσης των περιορισμών στις δραστηριότητες της ΕΤΕπ στη Λευκορωσία, θα μπορούσε να βοηθήσει τη χώρα να αναπτύξει τον ιδιωτικό τομέα, να βελτιώσει τις υποδομές της και να αυξήσει την παραγωγικότητα, συμβάλλοντας με τον τρόπο αυτόν στη βελτίωση του δυναμισμού και των μεσοπρόθεσμων αναπτυξιακών επιδόσεων της οικονομίας της Λευκορωσίας. Επιπλέον, οι χρηματοδοτικές δραστηριότητες της ΕΤΕπ που προωθούν την εφαρμογή των ενδεδειγμένων περιβαλλοντικών προτύπων αναμένεται ότι θα στηρίξουν την περιβαλλοντικά υγιή και βιώσιμη ανάπτυξη της Λευκορωσίας.
            
         
               (7)
            
            
               Κατά συνέπεια, η Επιτροπή, με τη συμμετοχή της Ευρωπαϊκής Υπηρεσίας Εξωτερικής Δράσης, έκρινε ότι η συνολική οικονομική και πολιτική κατάσταση συνηγορούν υπέρ της προσθήκης της Λευκορωσίας στο παράρτημα III της απόφασης αριθ. 466/2014/ΕΕ, στο οποίο παρατίθεται ο κατάλογος των χωρών που είναι επιλέξιμες για χρηματοδότηση από την ΕΤΕπ με την εγγύηση της ΕΕ.
            
         
               (8)
            
            
               Η απόφαση αριθ. 466/2014/ΕΕ θα πρέπει επομένως να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο σημείο B(2) του παραρτήματος III της απόφασης 466/2014/ΕΕ, οι λέξεις «Ανατολική Ευρώπη: Δημοκρατία της Μολδαβίας, Ουκρανία» αντικαθίστανται από τις λέξεις «Ανατολική Ευρώπη: Λευκορωσία, Δημοκρατία της Μολδαβίας, Ουκρανία».
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 135 της 8.5.2014, σ. 1.